Pamela
Roberts
Dragan
Pantelić

    falcon-10@gmx.de

prevod
2006-03-08
3.5

# K‑osvajač menadžer fajlova

## Fascikle i putanje

Pod Unixom i Linuxom, sve fascikle su uređene u prostu hijerarhiju. Počinjući od fascikle najvišeg nivoa (znane i kao korena fascikla), struktura se spušta i grana u potfascikle i fajlove. To znači da iz bilo koje fascikle možete dospeti u bilo koju drugu tako što idete „nagore“ dok ne dostignete zajedničku tačku, zatim „nadole“ kroz odgovarajuće potfascikle, dok ne stignete do ciljne.

Položaj bilo kojeg fajla ili fascikle u strukturi (znanoj i kao stablo fascikli) može se opisati „putanjom“, uređenim spiskom fascikli kroz koje se treba spustiti do ciljne fascikle ili fajla. Na primer, `/home/pera` je potfascikla `pera` u potfascikli `home` u fascikli najvišeg nivoa, a `/home/pera/razno.txt` je fajl `razno.txt` u toj potfascikli. Vodeće `/` u ovim putanjama predstavlja fasciklu najvišeg nivoa.

Svaka fascikla dostupna na sistemu — uključujući one na drugim particijama hard‑diska ili CD‑ROM‑u — pojaviće se u stablu ispod /. Njihove tačne putanje zavisiće od podešenosti sistema (pogledajte i sekciju o flopi i CD‑ROM jedinicama).

Svaki korisnik na Unix sistemu ima svoju „domaću“ fasciklu, za držanje ličnih fajlova i postavki. Na primer, `/home/pera` i `/home/vanja`. Simbol `~` često se koristi da predstavi korisnikovu domaću fasciklu, tako da `~/pismo.txt` upućuje na fajl `pismo.txt` vašoj domaćoj fascikli.

Umesto ‘fascikla’ često se koristi i izraz ‘direktorijum’.

## Režimi prikaza

U režimu menadžera fajlova, K‑osvajač nabraja fajlove i potfascikle koje su sadržane unutar date fascikle, i može da vas snabde nekim podacima o njima. Putanja tekuće fascikle prikazana je u traci lokacije. Način na koji K‑osvajač prikazuje fajlove i fascikle uglavnom zavisi od režima prikaza, koji možete odabrati iz podmenija Prikaz Način prikaza. Dostupni režimi prikaza predstavljeni su u narednom.

Prikaz ikona

  Prikazuje ikonu i ime za svaki fajl ili potfasciklu u tekućoj fascikli.

  Za izvesne tipove fajlova, umesto tipske ikone, ikona može sadržati pregled sadržaja fajla. Tipovima fajlova koji daju ovakav pregled upravlja se postavkama iz podmenija Prikaz Pregled. Za više detalja, pogledajte sekciju ovog priručnika o pregledima fajlova.

Prikaz kolona

  Slično prikazu ikona, osim što je sadržaj tekuće fascikle, umesto po vrstama, raspoređen u kolone. Ikone fajlovi u prikazu kolona mogu davati preglede jednako kao u prikazu ikona.

Prikaz stabla

  Može se koristiti za kretanje kroz stablo fascikli, počev od tekuće fascikle. Svaki fajl i potfascikla prikazani su u po jednom redu. Fascikle se mogu raširiti da otkriju svoj sadržaj, levim klikom na prethodeći znak + (plus). Slično, rašireni sadržaj fascikle može se sakriti levim klikom na znak - (minus).

  Uz ime fajla, u svakom redu dati su i detaljni podaci o njemu. Detalje određuju postavke u podmeniju Prikaz Prikaži detalje.

Prikaz info spiska

  Svaki fajl u zasebnom redu, slično prikazu detaljnog spiska, osim što su detalji posebni po tipu fajla. Ovom mogućnošću upravlja podmeni Prikaz Prikaži kao.

  Na primer, ako je tip fajla „fascikla“, detalji su podaci o sadržaju. Pregledanje kao „JPEG slike“ daje dimenzije u pikselima i EXIF podatke (ako su raspoloživi), a pregledanje kao „običan tekst“ broj redova, reči, znakova, i format.

Prikaz detaljnog spiska

  Svaki fajl ili fascikla u posebnom redu, kao ikona za kojom sledi ime fajla i podaci o njemu. Brojnost prikazanih detalja određuju postavke iz podmenija Prikaz Prikaži detalje.

Tekstualni prikaz

  Slično prikazu detaljnog spiska, osim što se ikone ne prikazuju, i, ako je stavka fascikla, prvi znak u redu biće „/“.

Fotoalbum

  Pretvara K‑osvajač u jednostavan prikazivač trenutne fascikle. Veći deo glavnog prozora zauzima prikaz izabrane slike, a po strani su date sličice pregleda ostalih slika u tekućoj fascikli.

Prikaz veličine fajlova

  Stvara vizuelnu predstavu stabla fascikli koja odražava zbirne veličine fajlova po fasciklama. Oblast prozora predstavlja prostor na disku koji zauzima sadržaj tekuće fascikle. Potfascikle i njihovi sadržaj predstavljeni su kao pravougaoni blokovi. Površina svakog bloka srazmerna je veličini sadržaja pod njim. Ovom vizuelizacijom možete upravljati kroz meni Prikaz.

### Oblačić fajla

Ako popunite kućicu Oblačići fajlova na stranici Ponašanje K‑osvajačevog dijaloga za podešavanje, dobijaćete mali, iskačući informacioni prozor dok lebdite pokazivačem miša iznad imena ili ikone fajla ili fascikle.

Ako je popunjena kućica Pregledi u oblačićima fajlova, iskačući prozor prikazaće i malu sliku sadržaja fajla.

### Pregledi fajlova

Izborom Prikaz Pregled iz trake menija dozivate podmeni koji dopušta uključivanje pregleda za određene tipove fajlova.

Ovo generalno znači da će ikona fajla biti zamenjena malom slikom koja prikazuje njegov sadržaj.

Ako je uključen pregled za zvučne fajlove, fajl će biti pušten kad god pokazivač miša lebdi iznad imena ili ikone fajla.

Pregledi fajlova raspoloživi su samo u režimima prikaza ikona i kolona.

Pošto K‑osvajač za stvaranje pregleda mora da pročita mnogo više podataka nego samo ime i detalje fajla, pregledi fajlova možda nisu pogodni kad se pregledaju fajlovi sa diskete ili udaljenog sistema. Stranica Pregledi, u dijalogu za podešavanje menadžera fajlova, dopušta vam da isključite preglede za protokole poput FTP‑a, gde bi čitanje potrebnih podataka predugo trajalo.

## Navigacija

Da biste K‑osvajačem došli do nekog fajla, prvo treba da se prošetate kroz stablo fascikli do fascikle koja ga sadrži.

Za kretanje između fascikli, prosto idite nagore i nadole, uz i niz stablo:

- Da siđete u potfasciklu, kliknite levim na njeno ime ili ikonu. Ili, ako ste je već „izabrali“ (v. ispod), samo pritisnite Enter.

- Za kretanje uz stablo fascikli, možete kliknuti na dugme Gore na traci alatki, pritisnuti Alt strelicu nagore, ili upotrebiti stavku menija Kretanje Gore.

Da „izaberete“ fajl ili fasciklu u prikazanoj fascikli, a da je pritom ne otvorite, koristite tastere strelica gore i dole za kretanje kroz stavke. Izabrana stavka biće istaknuta, a neki podaci o njoj prikazani u traci stanja.

Postavljanje režima prikaza na prikaz stabla može vam pomoći da uočite fascikle u stablu ispod trenutne; u ovom režimu svaka fascikla prikazana je kvadratićem sleva. Ako kvadratić sadrži znak +, levi klik na kvadratić (ne na ime ili ikonu fascikle) prikazaće podstablo fajlova i potfascikli sadržanih u toj fascikli. Kvadratić će se zatim promeniti u znak -. Kliknite levim na njega da sažmete podstablo. Pošto ste našli traženu fasciklu, kliknite levim na njeno ime ili ikonu da je otvorite.

Bočna traka takođe vam može pomoći u kretanju kroz fajl sistem.

Na bilo koju fasciklu direktno možete otići upisom njene putanje u traku lokacije, ili u polje dijaloga pozvanog stavkom menija Fajl Otvori lokaciju ili prečicom Ctrl O. Dok kucate, može vam pomoći K‑osvajačeva mogućnost dopune teksta. Ne zaboravite da imena fajlova i fascikli pod Unixom razlikuju veličinu slova.

Pošto ste otišli na novu fasciklu, na prethodnu se možete vratiti dugmetom Nazad na traci alatki, stavkom menija Kretanje Nazad, ili prečicom Alt strelica levo. Kad se jednom vratite unazad, možete opet napred dugmetom Napred na traci alatki, stavkom menija Kretanje Napred, ili prečicom Alt strelica desno.

Alternativno, možete otići u roditeljsku fasciklu klikom na Gore na traci alatki, stavkom menija Kretanje Gore, ili prečicom Alt strelica gore.

Držanje pritisnutog levog dugmeta miša dok pokazivač lebdi iznad dugmadi Gore, Nazad ili Napred na traci alatki, izdaje meni nedavno posećenih lokacija.

### Nalaženje fajlova i fascikli

Ako ne znate ili ne možete da se setite gde se na sistemu nalazi neki fajl ili fascikla, kliknite na dugme Nađi fajl... na traci alatki, ili pozovite stavku menija Alatke Nađi fajl.... Ovo će u K‑osvajačev prozor ugnezditi K‑nalazač, program za traženje fajlova. Za pomoć u pretrazi, pogledajte priručnik za K‑nalazač.

Ako ime fajla ili fascikle počinje tačkom, onda je to „skriveni“ fajl ili fascikla, i K‑osvajač ih normalno neće prikazivati. Da biste videli i skrivene fajlove ili fascikle, upotrebite stavku menija Prikaz Skriveni fajlovi.

Drugi razlog što K‑osvajač možda ne prikazuje fajl ili fasciklu koju tražite, jeste što vam je priključak filtera prikaza podešen da prikazuje samo izvesne tipove fajlova.

### Flopi i CD‑ROM jedinice

Sve flopi i CD‑ROM jedinice, kao i strane particije hard‑diska na sistemu, obično će se pojaviti pod jednom od fascikla `/`, `/media`, `/mnt`, `/auto`, otprilike sa ovakvom putanjom: `/mnt/floppy` ili `/cdrom`. Detalji će zavisiti od podešenosti sistema.

Pod Unixom, disketa ili CD se moraju „montirati“ (naredba `mount`) pošto ih ubacite u jedinicu, jednako kao i druge particije hard‑diska kad želite da im pristupite. Takođe, medijum morate „demontirati“ pre nego ga fizički uklonite, kako bi sistem registrovao da više nije dostupan.

Kako ćete ovo uraditi, zavisi od vašeg sistema:

- Možda je na sistemu postavljeno „samomontiranje“, u kom slučaju ne morate ručno montirati i demontirati, mada se uz ovo povremeno može desiti da se CD‑ROM pokrene bez ikakvog očiglednog razloga.

- Možda vam na površi stoje ikone flopija, CD‑ROM‑a, ili hard‑diska, u kom slučaju kliknete levim na ikonu da montirate medijum. Time ćete takođe dozvati prozor K‑osvajača sa prikazom sadržaja tog medijuma. Da medijum demontirate, kliknite desnim na ikonu i odaberite stavku Demontiraj. Ako želite sami da pripremite jednu ovakvu ikonu, posetite sekciju „Napravi novo“ ovog priručnika.

- Montirati možete i na tradicionalan način, unošenjem u terminalskom prozoru:

  ``mount /mnt/floppy``

  da montirate, na primer, flopi jedinicu, i

  ``umount /mnt/floppy``

  da je demontirate (pazite: `umount`, ne `unmount`).

  Pre nego da otvarate terminal da biste izvršili `mount` ili `umount`, možda će vam zgodnije doći K‑osvajačeva mogućnost izvršavanja naredbi školjke, Alatke Izvrši naredbu školjke (Ctrl E).

## Brisanje fajlova i fascikli

K‑osvajač pruža dva načina da se otarasite neželjenog fajla ili fascikle:

- Možete stavku premestiti u fasciklu `Trash` (smeće), što je sigurniji metod, pošto je možete povratiti ako shvatite da ste napravili grešku.

- Možete stavku prosto obrisati, što uklanja unos iz fascikle i vraća sistemu prostor na disku njome zauzet kao slobodan, isto kao naredba `rm`.

Najjednostavniji način da uklonite fajl ili fasciklu jeste da stavite pokazivač miša iznad imena ili ikone i kliknete desnim, čime ćete dozvati meni sa stavkama Premesti u smeće i Obriši.

Ili, ako ste „izabrali“ unos, meni Uređivanje pruža vam iste te stavke (Premesti u smeće i Obriši).

Taster Delete premešta odabrane stavke u smeće.

Shift Delete neposredno i neopozivo briše izabrane stavke.

Ako nemate potrebne dozvole, fajl ili fasciklu nećete moći da premestite ili obrišete. Za više detalja, pogledajte o superkorisničkom režimu.

## Premeštanje i kopiranje

Za kopiranje fajla ili potfascikle između fascikli, možete:

- Postaviti pokazivač miša iznad imena ili ikone i kliknuti desnim, što će dozvati meni sa stavkom Kopiraj. Izaberite je.

  Ili, ako je fajl ili fascikla „izabrana“, možete kliknuti na dugme Kopiraj na traci alatki, izabrati stavku menija Uređivanje Kopiraj, ili pritisnuti prečicu Ctrl C. Možete izabrati i više fajlova i fascikli, da biste ih istovremeno kopirali ili premestili.

- Otidite na fasciklu u koju hoćete da kopirate stavku, zatim je nalepite dugmetom Nalepi na traci alatki, stavkom menija Uređivanje Nalepi, prečicom Ctrl V, ili pomeranjem pokazivača miša na prazan prostor u prozoru i pritiskom desnog dugmeta miša, kada ćete dobiti meni sa stavkom Nalepi.

Premeštanje fajla ili potfascikle između fascikli može se obaviti na isti način kao kopiranje, osim što birate Iseci ili Ctrl X umesto Kopiraj. Stavka koju ste isekli biće uklonjena iz prvobitne fascikle čim izvršite Nalepi u novoj.

Da kopirate i premeštate izabrane stavke među fasciklama takođe možete kroz meni Uređivanje Kopiraj fajlove... (F7) ili Uređivanje Premesti fajlove... (F8), ili odabirom Kopiraj u, ili Premesti u iz padajućeg menija na desni klik na ime fajla ili fascikle u prozoru menadžera fajlova.

Možda nećete moći da kopirate ili premestite fajl ili fasciklu ako nemate potrebne dozvole. Za više detalja, pogledajte o superkorisničkom režimu.

### Korišćenje prevlačenja

K‑osvajač takođe podržava kopiranje i premeštanje fajlova i fascikli prevlačenjem.

Prevlačenjem se možete poslužiti ako su otvorena dva primerka K‑osvajača, jedan s fasciklom iz koje hoćete da kopirate ili premestite, a sa ciljnom fasciklom. Stavite pokazivač miša iznad željene stavke, a zatim, držeći pritisnuto levo dugme miše, prevucite je na prazan prostor u ciljnoj fascikli. Pustite dugme i dobićete meni sa izborom Kopiraj ovde i Premesti ovde. Pazite da stavku ispustite nad praznim prostorom u ciljnoj fascikli — ispuštanje nad imenom ili ikonom drugog fajla može prouzrokovati probleme.

Takođe možete podesiti K‑osvajač da prikazuje više od jedne fascikle unutar istog prozora, pa prevlačiti između njih.

Prevlačenje s podeljenim prikazom

Ovaj snimak ekrana ilustruje korišćenje stavke menija Prozor Podeli prikaz levo/desno, dostupne i prečicom Ctrl Shift L , za podelu glavnog prozora K‑osvajača na dva prikaza, koji prikazuju sadržaj različitih fascikli.

Da bi se mogle prikazati različite fascikle po prikazu, ne treba da budu povezane: kvadratići zdesna na dnu svakog prikaza treba da budu prazni.

„Aktivni“ prikaz, onaj čija je putanja prikazana u traci lokacije i koji reaguje na naredbe za kretanje i iz menija, označen je malim zelenim svetlom u levom donjem uglu. Kliknite levim na prazan prostor prikaza ili njegovu traku stanja da ga aktivirate.

Da uklonite aktivni prikaz iz prozora K‑osvajača, koristite prečicu Ctrl Shift R , stavku menija Prozor Zatvori aktivni prikaz, ili desni klik na traku stanja, pa iz menija koji se pojavi istoimenu stavku.

Ako koristite K‑osvajačeve jezičke, možete prevlačiti između njih tako što fajl prevučete na etiketu jezička, ali ga ne ispuštajući odmah. Odredišni jezičak iskočiće u prvi plan, dopuštajući vam da nastavite prevlačenje i konačno ispustite fajl.

### Dupla imena fajlova

Ako probate da nalepite fajl u fasciklu koja već sadrži istoimeni fajl, K‑osvajač će izdati iskačući dijalog, opominjući vas da fajl već postoji. Tada možete:

- Kliknite na Prebriši da zamenite postojeći fajl kopiranim. Dugme Prebriši sve možete upotrebiti ako kopirate više stavki.

- Poništite nalepljivanja pritiskom na dugme Preskoči ili Preskoči sve.

- Dajte fajlu koji se kopira drugo ime. Ovo možete upisivanjem novog imena u polje unosa u istom dijalogu, ili dugmetom Predloži novo ime reći K‑osvajaču da predloži ime, pa kliknuti na Preimenuj.

## Izbor više fajlova

Ponekad hoćete da obrišete, kopirate ili premestite nekoliko u izvesnom smislu sličnih fajlova. Na primer, možda želite da sve PNG slike premestite iz jedne fascikle u drugu. K‑osvajač ovo olakšava dopuštajući vam da izaberete više fajlova na osnovu sličnosti u njihovim imenima.

Upotrebite stavku menija Uređivanje Izbor Izaberi... ili prečicu Ctrl+. Dobićete mali dijalog u koji možete uneti obrazac imena fajla, sa džokerskim znakovima * (poklapa bilo koji broj znakova) i ? (poklapa jedan znak). Kliknite na U redu i K‑osvajač će istaći sve fajlove čija se imena poklapaju. Na primer:

- ``zastava*.png`` izabraće sve fajlove čija imena počinju sa `zastava` i završavaju se sa `.png`.

- ``poruka?.txt`` izabraće `poruka1.txt` i `poruka9.txt`, ali neće `poruka99.txt`.

Pošto ste izabrali fajlove, možete suziti izbor stavkom menija Uređivanje Poništi izbor... (Ctrl-) tako što zadate koje od izabranih fajlova treba ukloniti iz izbora.

Da poništite izbor, upotrebite Ctrl U, stavku menija Uređivanje Poništi sav izbor, ili samo kliknite levim na prazan prostor u prikazu.

Možete i „obrnuti“ izbor — to jest, iz izbora ukloniti sve trenutno izabrane fajlove, a dodati sve koji nisu bili izabrani. Ovo činite stavkom menija Uređivanje Izvrni izbor ili prečicom Ctrl*.

Više fajlova i fascikli možete izabrati i držanjem tastera Ctrl dok klikćete na jednu po jednu stavku. Ovako možete odjednom kopirati ili premestiti više fajlova i fascikli na drugu lokaciju, na jedan od prethodno opisanih načina.

U režimima spiska, stabla i tekstualnog prikaza, dostupne su neke korisne prečice s tastature:

razmak

  Dodaje i isključuje stavku iz izbora.

Insert

  Dodaje ili isključuje stavku iz izbora i prelazi na sledeću.

Ctrl strelica gore, Ctrl strelica dole, Ctrl Home, Ctrl End, Ctrl PageUp, Ctrl PageDown

  Širi izbor na sve prebrisano preskokom date dužine.

Shift strelica gore, Shift strelica dole, Shift Home, Shift End, Shift PageUp, Shift PageUp

  Poništava sav izbor, pa izabira sve prebrisano preskokom date dužine.

Pošto ste izabrali željene fajlove, naredbe brisanja, kopiranja i premeštanja dejstvovaće nad svima njima odjednom.

U zavisnosti od rasporeda tastature i lokaliteta, može se desiti da prečice Ctrl+, Ctrl- i Ctrl* rade samo sa odgovarajućim tasterima na numeričkom delu tastature.

## Napravi novo

Kad je K‑osvajač u režimu menadžera fajlova, odabir Napravi novo iz menija Uređivanje, ili iz kontekstnog menija koji dobijate desnim klikom na prazan prostor u prikazu fascikle, daje vam podmeni kojim u tekućoj fascikli možete stvoriti jedno od sledećeg:

Fajl Veza do programa...

  Opcija vrlo korisna kada želite da napravite ikonu za pokretanje određenog programa. Otvara dijalog sa tri stranice pod jezičcima. Na prvoj, Opšte, birate ikonu i tekst koji će ići sa njom. Druga stranica, Dozvole, omogućava da odredite ko sve može da koristi ili menja ikonu. Na stranici Program unosite naredbu koja će pokrenuti program, na primer, `kwrite` da pokrenete uređivač teksta K‑pisanje. Napredne postavke, kao što su tipovi fajlova koje program može da otvara, takođe su raspoložive na ovoj stranici.

  Da bi se ikona pojavila na površi, napravite vezu u fascikli `~/Desktop` (može se i drugačije zvati, u zavisnosti od toga kako je KDE instaliran i podešen), ili pozovite podmeni Napravi novo desnim klikom na prazan prostor površi, umesto unutar K‑osvajačevog prozora.

  Ako imate mnogo specijalizovanih veza ka programima, a ne želite da zakrčite površ, možete ih napraviti u fascikli programa. U K‑osvajaču, izaberite Kretanje Programi, zatim napravite jednu ikonu na površi koja će otvarati fasciklu programa, što je obično `~/.kde/share/applnk`.

  Da postavite vezu ka programu na panel, prvo je napravite u fascikli programa, a zatim prevucite ikonu na prazan prostor panela.

Fajl Veza do lokacije (URL)...

  Napravite ikonu za otvaranje K‑osvajača nad zadatom fasciklom ili veb stranicom. Kao i kod Veza do programa..., da bi se ikona pojavila na površi napravite je u fascikli `~/Desktop`, ili kroz podmeni Napravi novo na desni klik na prazan prostor površi. Odmah po stvaranju, tekst ikone biće cela putanja ili URL; to možete izmeniti desnim klikom na ikonu, odabirom Svojstva i unosom željenog teksta pod jezičkom Opšte.

Veza ka uređaju Uređaj: flopi...

  Ovim stvarate ikonu za montiranje disketa i otvaranje primerka K‑osvajača sa prikazom njenog sadržaja. Za demontiranje diskete, pošto ste obavili šta ste želeli s njom, kliknite desnim na ikonu i odaberite Demontiraj. Pored diskete, ovakvu ikonu možete napraviti i za particiju hard‑diska koja nije normalno montirana na sistemu. U većini slučajeva želećete da ovakva ikona stoji na površi.

Veza ka uređaju Uređaj: hard‑disk...

  Slično kao Uređaj: flopi..., samo za particiju hard‑diska.

CD ili DVD uređaj...

  Slično kao Uređaj: flopi..., samo za CD i DVD jedinice.

Fascikla...

  Lak način stvaranja novih fascikli.

Tekstualni fajl...

  Za stvaranje praznog običnog tekstualnog fajla. Dobićete dijalog za unos imena fajla.

HTML fajl...

  Stvara osnovu HTML izvornog fajla. Ime fajla koje zadate u dijalogu najbolje je da ima nastavak `.html` , da kasnije ne bi došlo do zabune.

Prezentacioni dokument...

  (KOffice) Stvara osnovu KPresenterovog dokumenta. Imenu fajla dajte nastavak `.kpr`.

Tekstualni dokument...

  (KOffice) Stvara osnovu KWordovog dokumenta, koristeći standardni stilski šablon. Imenu fajla dajte nastavak `.kwd`.

Tablični dokument...

  (KOffice) Stvara novi KCalcov tabelarni proračun, imenu fajla dajte nastavak `.ksp`.

Ilustracioni dokument...

  (KOffice) Stvara novi Konturin dokument, imenu fajla dajte nastavak `.kil`.

## Menjanje imena i dozvola

Dva najlakša načina za izmenu imena fajla ili fascikle jesu ili da kliknete desnim na nju i odaberete Preimenuj, ili da je izaberete i pritisnete taster F2.

Da izmenite ime ili dozvole fajla ili fascikle, kliknite desnim na ime ili ikonu, pa izaberite stavku Svojstva; ili, ako ste izabrali fajl ili fasciklu, možete upotrebiti stavku menija Uređivanje Svojstva.

Ovo će otvoriti dijalog svojstava sa dve stranice pod jezičcima:

- Opšte daje neke opšte podatke o stavci i dopušta vam izmenu njenog imena, i, ako se radi o fascikli, pridružene ikone.

- Dozvole prikazuje vlasništvo stavke i dozvole pristupa, koje možete tu i izmeniti.

### Kopiranje i preimenovanje

Ako želite da napravite kopiju postojećeg fajla pod drugim imenom (možda kao rezervu) u istoj fascikli kao izvorni fajl, kopirajte ga i nalepite kao i obično, i iskočiće dijalog koji se žali da fajl već postoji. Samo upišite novo ime u dijaloga i pritisnite dugme Preimenuj (ili, ako vas mrzi, dugme Predloži novo ime sastaviće novo ime mesto vas).

### Superkorisnički režim

Ako ste prijavljeni kao obični korisnik i pokušate da pristupite fajlovima izvan vaše domaće fascikle, često ćete biti sprečeni u tome, uz poruke o grešci poput Pristup odbijen.

Za pristupanje takvim fajlovima, morate biti prijavljeni kao sistem-administrator, poznat i kao „superkorisnik“ ili „koren“ (root).

Bolje nego da se odjavljujete i prijavljujete, pokrenite K‑osvajač iz K‑menija u superkorisničkom režimu, odabirom Sistem Menadžer fajlova (superkorisnički). Biće vam zatražena korena lozinka, i ako je znate i unesete, K‑osvajač će se pokrenuti sa neograničenim dozvolama pristupa svim fajlovima na sistemu.

Pažnja! Kao superkorisnik (koren) imate potpunu kontrolu nad sistemom, i pogrešna naredba može prouzrokovati nepopravljivu štetu.

Na primer, povezivanje na Internet dok ste koren krajnje je loša ideja, pošto ozbiljno povećava ranjivost prema zlonamenarnom upadu.

## Podešavanje pridruženja fajlovima

S KDE‑om stižu mnogi programi, koji otvaraju razne tipove fajlova. Najčešće će podrazumevane postavke raditi baš kako treba, ali K‑osvajač vam pruža i moćan sistem za određivanje koji će program otvarati koji tip fajlova. Za više detalja upotrebite stavku menija Podešavanje Podesi K‑osvajač..., pa u dijalogu za podešavanje Pridruženja fajlovima, i kliknite na dugme Pomoć.

## U komandnoj liniji

Mada je K‑osvajač moćan i prilagodljiv grafički menadžer fajlova, iskusan korisnik Unixa povremeno poželi da siđe korenima, da radi na nivou tekstualne komandne linije.

Možete, naravno, otvoriti primerak Konsole, npr. kroz K‑osvajačev stavku menija Alatke Otvori terminal, ili prečicom Ctrl T.

Ako samo želite da pokrenete program ili prikažete URL, možda je lakše upotrebiti Alatke Izvrši naredbu (Alt F2).

Alatke Izvrši naredbu školjke... (Ctrl E) otvara mali dijalog komandne linije gde možete uneti naredbu školjke, poput `ps -ax | grep kdeinit`. Imajte u vidu da ovde nisu podržani svi terminalski kontrolni znakovi, pa naredbe poput `top` i `less` neće pravilno raditi. Ali je zato sasvim pri ruci, bez zastoja koji uzrokuje pokretanje Konsole.

Za složenije postupke, K‑osvajač ima još jednu finu mogućnost: stavku menija Podešavanje Prikaži emulator terminala, koja otvara terminalski prozor kao prikaz unutar K‑osvajača. Ako je ikona veze vidljiva u donjem desnom uglu prikaza, terminal će u terminalu ispratiti sva kretanja kroz fascikle koje načinite u normalnom prikazu menadžera fajlova

Sa emulatorom terminala